Samu Sirkan joulutervehdyksessä esiintyy 293 miespuolista hahmoa ja vain 22 naispuolista.

Noin 3,5 miljoonaa ruotsalaista istahtaa joka jouluaatto televisioruudun ääreen katsomaan Aku Ankan joulutervehdystä, joka tunnetaan Suomessa paremmin Samu Sirkan joulutervehdyksenä. Disney-animaatiota on näytetty televisiossa vuodesta 1960, ja se kuuluu vaalittuihin jouluperinteisiin.

Perinnettä tahraa nyt huoli. Yhdessä vuoden katsotuimmista ohjelmista esiintyy 293 miespuolista hahmoa ja vain 22 naispuolista. Malmöläinen Gendertime-yritys toteaa, että kyseessä on räikeä epätasa-arvo, Ruotsin tiedotusvälineet kertovat.

Naispuolisten hahmojen repliikit täyttävät vain kahdeksan prosenttia ohjelma-ajasta. Lisäksi Tuhkimon tarina on ainoa, jossa naispuoliset hahmot esiintyvät aktiivisesti ja tekevät aloitteita – he ompelevat puvun Tuhkimolle.

Pari vuotta sitten Ruotsissa kiinnitettiin huomiota siihen, että Akun joulutervehdys sisälsi rasistisia stereotyyppejä. Tuolloin alkuperäisessä ohjelmassa esiintynyt musta nukke leikattiin pois.

– Emme halua, että kaikki miespuoliset hahmot leikataan pois ohjelmasta. Mutta meidän mielestämme tämä asia on tärkeä tiedostaa, Fredrik Eklöf Gendertimesta sanoo.

– Luulemme kaikki, että puhumme yhtä paljon työpaikan kokouksissa. Mutta jos puheaikaa mitataan, niin huomataan, että naiset käyttävät vähemmän aikaa puhumiseen kuin heidät mieskollegansa. Siitä huomiosta syntyi ajatus laskea nais- ja miespuolisten hahmojen määrä Aku Ankka -ohjelmassa.